Anavezout a ran mat  an doare ma tegouez an o + anv-verb er frazennoù em brezhoneg kanton Daoulaz. Keñveriet m eus anezhañ gant ar pezh m eus bet klevet e Bro-Leon ( kanton Lesneven dreist-holl ), er vro vigoudenn, bro ma gwreg Agnès hag he familh, e kanton Kallag ha tro-dro da Wengamp : ar memes implij eus o + anv-verb , deuet alies da vezañ é + anv-verb a gaver e pep lech. E-barzh yezhadur Kervella ( § 281 ) neus implij souezhus ebet evidon ; e levrioù Jul Gros, m eus kavet unan, diwar pemzek kant dre vras, a gavan souezhus. (Tourtañ a rae ar chleuzioù o sevel ar chrav, III, p 287) Dre ma eo unvan eston ar brezhoneg komzet e-keñver implij o + anv-verb, m eus studiet an degouezioù ma kaven ar stumm-se e brezhoneg chwech skrivagner eus ar re vrudetañ tout en XXvet kantved : Riou, Drezen, Hemon, Favereau, Oillo, YF Jacq, hag e brezhoneg ul levr devosion : Leor oferen brezouneg ha latin, gant an Ao. J.M. Le Gall, embannet e Kemper e 1900, ur skouer vat eus ar brezhoneg iliz e fin an XIXvet pe e penn kentañ an XXvet kantved. Perak hennezh ? Levr oferenn ma mamm-gozh e oa, ha neus ket kalz levrioù devosion em cherz a-hend-all ; ouzhpenn-se, eo aes din keñveriañ ar skrid latin hag an droidigezh a zo bet graet en brezhoneg, peogwir emaint tal-ouzh-tal. Diwar an implij am eus-me klevet e brezhoneg KLT dre vras, m eus notet hag-eñ e kaven reizh pe teuk pep degouez.